সাধারণত, মজার মজার টুইটার পোস্ট করেই বিখ্যাত বীরেন্দ্র সহবাগ। তাঁর রসবোধ তারিফযোগ্য। তবে মাঝেই সামাজিক পোস্টেও বার্তা দিতে সিদ্ধহস্ত নফজগড়ের নবাব। বারেবারেই তিনি ভারতীয় সেনাদের পাশে দাঁড়িয়েছেন। জওয়ান হত্যায় যেমন পাকিস্তানকে বারবার বিঁধেছেন, তেমনই তাঁকে দেখা গিয়েছে বিতর্কিত নীতিন গগৈ-কে খুল্লমখুল্লা প্রশংসায় মুড়ে দিতে।
শুক্রবারও সহবাগের টুইট অ্যাকাউন্ট থেকে ভেসে এল জওয়ানদের উদ্দেশ্য করে বার্তা। যে পড়ে অনেকেই সম্মোহিত। সেনাদের অবদানকে এবার কুর্নিশ করলেন জাতীয় দলের বিধ্বংসী এই প্রাক্তন ওপেনার। সকাল সাড়ে দশটা নাগাদ সহবাগ নিজের পোস্টে সেনাদের এক ভিডিও পোস্ট করে চোখে জল এনে দেওয়া পোস্ট করেন। যে পোস্টে তিনি লেখেন, ‘‘আমাদের সেনাদের অবদান মায়ের থেকেও বেশি। সেনারা নিঃস্বার্থভাবে সেবা করে চলেছেন। পরিবর্তে কিছু চান না এঁরা। বিশ্বের সর্বোত্তম সেনাদের ভালবাসা ও সম্মান। জয়হিন্দ।’’

সহবাগের টুইট
সহবাগের পোস্ট করা ভিডিওতে দেখা যাচ্ছে উড়ন্ত সেনা কপ্টার থেকে একে একে দঁড়ি বাঁধা অবস্থায় লক্ষ লক্ষ ফুট নীচে লাফিয়ে পড়তে। প্রাণের তোয়াক্কা না করেই। সেনাদের এমন ভিডিওই তাঁদের প্রতি সম্মান আনার জন্য যথেষ্ট।
এর আগেও সহবাগ সেনাদের সম্মান জানাতে নিজের পোস্টে পরামর্শ দিয়েছিলেন বাসে, ট্রামে যেখানেই সেনাদের দেখা যাক না কেন, উঠে দাঁড়িয়ে সম্মান জানানো উচিত। সহবাগের এমন পরামর্শ বেশ প্রশংসা আদায় করে নিয়েছিল। এবারেও সহবাগ বার্তা যে হৃদয় ছুঁয়ে যাবে, তাতে কোনও সন্দেহ নেই।
সহবাগের টুইট